মুম্বইয়ের ২২ বছর বয়সি মারাঠি অভিনেতা প্রফুল্ল ভালেরাওয়ের ট্রেন থেকে পড়ে মৃত্যু হয় সোমবার ভোর ৪টে ১৫মিনিট নাগাদ। কর্মস্থল থেকে বাড়ি ফেরার সময়ে মালাড় স্টেশন থেকে চার্চগেটগামী চলন্ত ট্রেন ধরতে গিয়ে ওভার ব্রিজ থেকে পড়ে যান তিনি। মাথায় গুরুতর চোটও লেগেছিল। স্থানীয় বাসিন্দারা সঙ্গে সঙ্গেই তাঁকে বাবাসাহেব আমবেদকর হাসপাতালে নিয়ে যান। সেখানে ডাক্তাররা জানান যে, তিনি মারা গিয়েছেন।

মৃত মারাঠি অভিনেতা প্রফুল্ল ভালেরাও। (ছবি : প্রফুল্ল ভালেরাওয়ের ফেসবুক)
এক সর্বভারতীয় সংবাদমাধ্যমের খবর অনুযায়ী, প্রফুল্লের ফোন ঘেঁটেই তাঁর পরিচয় পায় মুম্বই পুলিশ। তার পর খবর দেওয়া হয় অভিনেতার পরিবারকে। ছেলের মৃত্যুর খবর পেয়েই জ্ঞান হারান বাবা। শোকস্তব্ধ গোটা পরিবার।
শিশু অভিনেতা হিসেবে জনপ্রিয় মারাঠি ধারাবাহিক ‘কুনকু’ (২০০৯-২০১১)-তে কাজ করেছেন প্রফুল্ল। এছাড়াও অন্যান্য কিছু আঞ্চলিক ধারাবাহিক এবং ‘বারায়ন’ (২০১৮) নামের একটি মারাঠি ছবিতেও সম্প্রতি কাজ করেছেন তিনি।